Handlegata Boothferry Road i sentrum av Goole
**Goole** er en by, verdslig sogn og havneby i East Riding of Yorkshire i England. Den ligger rundt 70 kilometer fra kysten, ved samløpet mellom elvene Don og Ouse. Byen hadde 17 600 innbyggere ved folketellingen i 2001.

Navnet «Goole» har sin opprinnelse i mellomengelsk, noe som er uvanlig i engelske stedsnavn. Det er avledet av ordet *goule*, som betyr «bekk». Goole var ikke oppført i Domesday Book. Stedet blir første gang nevnt i historiske kilder i 1362, som *Gulle*.

Historie
--------

Munningen av Dutch River i 1974
På anmodning fra kong Karl I foretok den nederlandske ingeniøren Cornelius Vermuyden i 1626-1629 arbeider som avledet elva Don nordover til elva Ouse. Hensikten var å drenere sumpene i Hatfield Chase, hvor Don tidligere snirklet seg mot øst til munningen i Trent. Dette arbeidet gjorde også nedre Don (også kalt «Dutch River») seilbar for mindre lektere, slik at kull fra kullfeltene i South Yorkshire kunne transporteres til Goole ved Dons nye munning for omlasting til havgående fartøyer.

Da havna i Goole ble åpnet var stedet en liten landsby på rundt 450 innbyggere. Behovet for kull økte og dermed også produksjonen i gruvene. Det ble bygget kanaler som lettet transporten fra gruvene, og teknologiske nyvinninger gjorde omlastingen i havna mer effektiv. Som følge av veksten i trafikken over havna vokste etterhvert også både folketallet og velstanden i byen Goole betydelig.

Kull var den dominerende varen fram til siste del av 1900-tallet, da nedgangen for den britiske kullindustrien førte til dårlige tider for industriområdene vest i Yorkshire og for havna i Goole. Etter denne nedgangsperioden har imidlertid kullet blitt erstattet av containere, eksport av stål og import av tømmer fra Norden og Øst-Europa. De to opprinnelige dokkene fra 1826 er fremdeles i full drift, sammen med seks andre som er blitt bygget senere.

Transport
---------

Victoria Lock, en av slusene inn til dokkene i Goole
Jernbanestasjonen i Goole
Havna i Goole kan håndtere rundt 3 millioner tonn frakt per år, og den er en av de viktigste havnene på østkysten av England.

Tre sluser holder vannet i dokkene på en konstant dybde på seks meter, uavhengig av det sterke tidevannet i Ouse. Innenfor slusene ligger i alt åtte dokker med et samlet areal på 150 000 m² og i alt 5 kilometer med kaier. Goole har faste ruter med frakteskip til Norge, Sverige, Finland, Tyskland, Nederland, Belgia, Frankrike, Spania, Marokko og Sør-Afrika, mens andre land som Russland, Danmark og Italia betjenes med charterbåter. Frakt fra andre deler av verden, som USA, Kina og Australia kommer til Goole via omlasting i Rotterdam.

Goole ligger sør for motorveien M62, som knytter byen til Kingston upon Hull i øst og det sammenhengende byområdet i West Yorkshire i vest. Motorveien M18 går vest for byen, og knytter den til South Yorkshire, Sør-England og Midlands.

Goole har også en jernbanestasjon, men forbindelser til Kingston upon Hull, Doncaster, Sheffield og Leeds, samt de mellomliggende pendlerstasjonene. Det er også bussruter fra Goole til omkringliggende byer og landsbyer.

Vennskapsbyer
-------------

* Złotów – Polens flagg Polen
* Rostock – Tysklands flagg Tyskland

Referanser
----------

1. ↑  «2001 Census: Key Statistics: Parish Headcounts: Area: Goole CP (Parish)». *Neighbourhood Statistics*. Office for National Statistics. Arkivert fra originalen 3. mars 2016. Besøkt 18. februar 2011.
2. ↑  Porteous, J.D. (1969), *The Company Town of Goole: An Essay in Urban Genesis*. Hull University Press, side 5-6
3. ↑  Porteous, J.D. (1969). *The Company Town of Goole: An Essay in Urban Genesis*. Hull University Press, side 6.
4. ↑  Associated British Ports Arkivert 11. februar 2011 hos Wayback Machine..

Litteratur
----------

* Ferriman, Earnest and Leach, Rev. Tim (1988) *Glimpses of Goole*, Goole: Rev. Tim Leach, The Vicarage, Goole.

Eksterne lenker
---------------

* Offisielt nettsted Rediger på Wikidata

* (en) Goole – kategori av bilder, video eller lyd på Commons Rediger på Wikidata
* Uoffisiell infguide til Goole
* Goole Town Council, offisielt nettsted
* The Goole Times, lokalavis
* Goole Courier, lokalavis
* Port of Goole
* Goole and Hull Port Authority

Vanntårnene «Salt and Pepper», et kjent landemerke i Goole

|  |  |
| --- | --- |
| Oppslagsverk/autoritetsdata | Encyclopædia Britannica **·** Vision of Britain **·** VIAF **·** LCCN **·** GeoNames **·** MusicBrainz
 |